അച്ചായൻ

കേരളത്തിലെ സുറിയാനി ക്രിസ്ത്യാനികളെ സൂചിപ്പിക്കുന്ന പദമാണ് അച്ചായൻ. സുറിയാനി ക്രിസ്ത്യാനികളെ വേർതിരിച്ചറിയാൻ പുതുക്രിസ്ത്യാനികൾ അവരെ അച്ചായന്മാർ എന്നാണ് വിളിക്കാറുള്ളത്. കൂടാതെ സുറിയാനി ക്രിസ്ത്യാനികൾ പരസ്പരം സംബോധന ചെയ്യാനും അച്ചായൻ എന്ന പദം ഉപയോഗിക്കുന്നു. അച്ചായൻ എന്നതിന്റെ സ്ത്രീലിംഗരൂപമാണ് അച്ചായത്തി.

പദോൽപ്പത്തി
അച്ചായൻ എന്ന പദത്തിന് സംഘകാലത്തോളം പഴക്കമുണ്ടെന്ന് അനുമാനിക്കപ്പെടുന്നു. സംഘകാല തമിഴ് കൃതികളിൽ രാജാക്കന്മാരെയും സൈനികരെയും വിശേഷിപ്പിക്കാൻ ഈ പദം ഉപയോഗിച്ചു കാണുന്നുണ്ട്. പ്രാകൃതഭാഷാ പദമായ അജ്ജായ എന്നതാണ് പഴന്തമിഴിൽ അച്ചായർ എന്നായി മാറിയത്. കീഴടക്കാനാവാത്തത്, അജയ്യമായത് എന്നൊക്കെയാണ് ഈ പദത്തിന്റെ അർത്ഥം. പിൽക്കാലത്ത് ഈ പദം സുറിയാനി ക്രിസ്ത്യാനികളെ സൂചിപ്പിക്കുന്ന പദമായി മാറുകയാണ് ഉണ്ടായത്.

സംസ്കാരത്തിൽ
 സാഹിത്യത്തിൽ
മധ്യതിരുവതാംകൂറിൽ നിന്നുള്ള എഴുത്തുകാരുടെ സാഹിത്യകൃതികളിൽ ധാരാളമായി അച്ചായൻ എന്നപദം ഉപയോഗിച്ചു കാണുന്നുണ്ട്, പ്രത്യേകിച്ചും സക്കറിയ, അരുന്ധതി റോയ്, എബ്രഹാം മാത്യു എന്നിവരുടെ കഥകളിൽ.

സിനിമയിൽ
ചലച്ചിത്രനാമങ്ങൾ
 അച്ചാമ്മക്കുട്ടിയുടെ അച്ചായൻ  (സംവിധാനം: രാജൻ പി ദേവ് വർഷം: 1998)
 അച്ചായൻസ്  (സംവിധാനം: കണ്ണൻ താമരക്കുളം വർഷം: 2017)
ഗാനരചനയിൽ
 1964-ൽ പുറത്തിറങ്ങിയ അൾത്താര എന്ന ചലച്ചിത്രത്തിൽ അച്ചായൻ എന്നു തുടങ്ങുന്ന ഒരു ഗാനം ഉണ്ടായിരുന്നു. തിരുനയിനാർക്കുറിച്ചി മാധവൻ നായർ ആണ് ഗാനരചയിതാവ്. 

അച്ചായൻ എന്നു വിളിക്കപ്പെടുന്ന പ്രമുഖർ
 മലയാളചലച്ചിത്ര അഭിനേതാവായ നിവിൻ പോളി
 മലയാളചലച്ചിത്ര അഭിനേതാവായ ലാലു അലക്സ്. 
 മലയാള മനോരമ ദിനപത്രത്തിന്റെ ചീഫ് എഡിറ്ററായിരുന്ന കെ.എം. മാത്യു.

അവലംബം

വർഗ്ഗം:കേരളസംസ്കാരം
വർഗ്ഗം:ക്രിസ്തുമതം കേരളത്തിൽ